Валери Видас
Във шарена хартийка или в станиол…

chitanka.info

Във шарена хартийка или в станиол,

тя погледа ни най-напред привлича.

Заплащаме цената й — не сме деца,

та да ни бъде подарена.

Разкъсваме обвивката нетърпеливо,

но в още нещо оказва се увита —

парче от някакъв безкраен комикс:

за да узнаем тайната, ще трябва

незнайно колко пъти да купуваме.

В устата бавно се топи глазурата

и взема връх ментоловият дъх,

а челюстите инстинктивно се задвижват —

започва дъвкане и мляскане… И тъй,

докато съвсем изчезне сладостта.

Остава жилава, безвкусна гума,

в която правим дупчица с език,

надуваме, надуваме и — пук! —

на устните мехурът се разплесква.

А след това полепналите късчета

опитваме пак в топче да сберем…

Докато някой ден се схване челюстта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.